Dombfutás a francia Alpokban - Futóblog
Hétvégi Futóklub: OXYGÉN Wellness
2012.01.31. 22:55 szasza75
Valószínűleg amikor az Isten a hülyeséget osztotta, én tolakodtam a sorban és kétszer is kikértem a részem. (Később meg visszamentem repetázni.) De tényleg, néha futás közben elmélkedek, hogy az emberi agy milyen könnyen befolyásolhatja a testet. Jön egy ötlet, aztán kezdődik a mentális ping-pong, az ész érvek a tatamin pihennek a következő ötlet érkezéséig.
A tavalyi Puy-Saint Vincenti "edzőtábor" sikerén felbuzdulva ismét a francia Alpokba utaztunk a barátaimmal. A kis település vélhetően egyetlen tagja lehetek, aki sílecek helyett futócipőt húzott. Persze ezzel még nincs is gond, hiszen ki ennek, ki annak a hóbortjának hódol. Az viszont elgondolkodtató, hogy 1800 méter magasan futni, olyan helyen, ahol gyakorlatilag nincs sík rész, ráadásul tiszta hó minden, felettébb elgondolkodtató. Lazsálásnak viszont nincs helye. Március elején maraton, én meg egyem, amit főztem. Úgy kell nekem.
A heti edzéstervembe beillesztettem két gyorsabb edzést. A keddi napra 8 darab 1000 méter volt betervezve. (Mondom: volt.) A csütörtöki napra pedig úgynevezett emelkedő futás, mondjuk 4 perc, 10-szer. Hétfő este viszont Holle anyó visszatért éves szabadságáról, és egy jó nagy ágyneműszellőztetéssel indított. Azóta esik, az éjszaka 30 centi, nappal is folytatta.
Mióta HIVER megfutotta a 3 óráját (2:58:31) a nápolyi maratonon, azóta nálam sincs pardon. Hihetetlenül motiváló tud lenni, amikor egy edzőpartnernek így összejön. Én sem ülhetek. Pedig az ablakból és a meleg szobából tényleg klassz sajtot zabálva, francia bort kortyolgatva nézni a metronóm mozgású felvonókat. Frankón transzba lehet esni tőle. Aztán mozdultam.
A kedvezőtlen időjárásra hivatkozva az ezreket átettem csütörtökre.
Jöhetett a dombfutás. Erős havazás, szemüvegem nincs, így félig csukott szemmel kezdtem el a pályaszállás melletti 1,15 km-es köreimet. Ha valami őrültséget csinálok, legalább csináljam rendesen. Legyen 21 km, ez pontosan 18 kör. (Grafikon) Elszánt voltam. Komolyabb szenvedésre számítottam, de ebből semmi nem vált valóra. Komolyabb hóréteg fagyott a homlokomra, és a tempóm sem volt túl kiegyenlített, de ezt a körönként 50 méteres szintkülönbség számlájára írom.
Mire jó a dombfutás? Emelkedőn erősít, és ha tartani próbálom a tempót (amit persze nem lehet), növeli az erőállóképességet. Eközben persze intenzíven edzi a szívet, vérkeringést, a lejtőn meg lehet pihenni, és erőt gyűjteni az emelkedőhöz. Mindezt 18 szor, 1800 méteren hóban, azért beteg dolog, elismerem.
Ki illesztette már edzéstervébe a dombfutást? És hogy tetszett? :-)
Címkék: hó edzés külföld dombfutás
https://futo.blog.hu/api/trackback/id/tr364036609
egyensúlyban · http://apaegyensulyban.blog.hu 2012.01.31. 23:17:00
szinte minden edzésen dombozok, mert erre ilyen a terep. persze nem 18*50 métert és naná hogy nem FM-et. a hosszabb távjaimon azért kijön 200-300 méter, amit 106-107 kg-val kell megmásznom. tavasszal viszont megint lesz sík terep, yesss. :)
Joe. · http://futonaplo.blogspot.com 2012.02.01. 09:55:28
Kreatív, egyedi, változatos! Tetszik! :)
csétomi 2012.02.01. 10:07:45
Te tényleg nem vagy teljesen normális! :D De legalább azon a szakaszon letoltad a havat
angelday 2012.02.01. 10:22:53
Hiába, no, a repeta. ^_^
193 2012.02.01. 12:35:26
Nekem a poszt olvasása után 2 dolog jutott az eszembe:
1, Szasza, piszkosul szereti a behavazott hegyeket és dombokat!
2, Nagyon irigyellek!
Ha esik a hó és hóban futhatok olyankor naponta 2-szer is kimegyek futni (az éjszakai hóesésnek a fejlámpa fénynél különös varázsa van).
Egyszerűen, nem kívánkozik az ember hazamenni!
Számomra a hó az egyik legjobb „fűszere” a futásnak!
A domb és a hegy az sajnos kimarad az edzéstervből.
Csak a töltés 4-5 méteres "bukkanója" késztet 15-20X-os rohamra, de ezeket általában tavasszal futom.
A hétvégére Szegedre is nagy havat jósolnak……..!
193 2012.02.01. 13:05:12
Egyébként az ilyen hülyeségeken edzett (futó agyak) „beteg dolgok” teszik az embert képessé a nagy kihívások leküzdésére!
Megteszem mert elhiszem!
cindbl 2012.02.01. 15:37:07
de 1800 meteren, 13 db 8:49-es merfoldet futni, az beteg :) gratulalok.
BGy · http://babosi.blog.hu 2012.02.01. 19:02:16
Nálunk a legmagasabb domb 5 méter magas. Azon szoktam dombozni, de elég sokszor fel kell rá futni, hogy a combom bedurranjon.
csermanek 2012.02.02. 10:41:58
Király vagy. Beteg király. ebből majd meríthetsz erőt 33-nál...
193 2012.02.06. 14:47:53
Tegnap este második havas futásomra -12 fokban 6,5 km toltam ( az elsőt két napja 10km-en, fele ekkora hóban).
Ebből 4 km, „szűz hóban” (26-28 cm, de az át fúvásos szakaszokon 45-50 cm, Alföld, Szeged!!!).
Nagyon-nagyon jót toltam.
A combomat már nagyon rég éreztem így dolgozni.
Az endorfin a szokásosnál gyorsabban fejbelőtt!
A maratoni edzéstervem a körülményeknek köszönhetően felborult, de nem bánom!
Itt és most az erőnlét a tét!
8-10 havas futás és lesz miből erőt meríteni 33-nál…..